text: Cléomadès aloit devant,
   Et tout li autre après sivant ;
   Car au heu mener les cuidoit
   Là où il laissie l'avoit.
   Cléomadès tant les mena
   Que il droit au heu assena
   Où il s'estoit de li partis.
   Lors fu malement esbahis
   Quant il ne l'i a retrouvée.
   L'erbe trouverent defoulée
   Folio24r
   Là où Clarmondine ot laissie,
   Qui de cuer ert joians et lie
   À l'eure que de li parti.
   Et Cléomadès descendi
   Tout erranment, si esbahis
   Que il sambloit miex mors que vis.
   Près que ses cuers ne li partoit ;
   Car ce que le cheval ne voit
   Li fait meschéance esperer.
   De Clarmondine retrouver
   Ne pot riens que I tout seul gant
   Et Cléomadès maintenant
   L'en leva, car bien le connu.
   Lors ot le cuer si esperdu
   Que à paines pot il parler.
   Dist li rois : "Povez rassener
   Au lieu là où vous la laissastes
   Quant en ce jardin l'amenastes ?
   Ce me samble diversetez
   PageV01P187
   Que vous n'i estes rassenez
   Ne ne savez quel part ce fu."
  